17-03-2020

Pressemeddelelse

**Succes på Conexpo – Engcon fortsætter med at indtage Nordamerika**

**Tiltrotatorproducenten Engcon betegner dette års store branchebegivenhed, Conexpo 2020 i Las Vegas, som en stor succes. Engcon var repræsenteret på hele messeområdet på flere af maskinproducenternes stande, og med produktdemonstrationer af nogle af branchens førende maskinførere tog Engcon de besøgende med storm. Nu er Engcon klar til at erobre det nordamerikanske marked.**

10.-13. marts fandt dette års store begivenhed i branchen, Conexpo 2020, sted i Las Vegas, USA. Det er en af verdens største maskinudstillinger, som hvert tredje år tiltrækker næsten 130.000 besøgende. For Engcon, der har deltaget i messen flere gange, går dette års over i historien som den absolut bedste hvad angår antallet af besøg på standen og opmærksomhed fra branchen.

– Vi kan kun være tilfredse med dette års Conexpo. Vi vidste godt, inden vi kom, at interessen for Engcons produkter ville være stor, men måske ikke så omfattende. Den satsning, vi har foretaget for at fremhæve vores helhedsløsninger og fordelene ved dem, har virkelig båret frugt. De besøgendes viden er betydeligt større nu end før, hvilket naturligvis er positivt for os i vores bearbejdning af det nordamerikanske marked, siger Krister Blomgren, administrerende direktør for Engcon.

**Testkørslen var populær blandt de besøgende**

Ligesom tidligere år fremviste Engcon sine tiltrotatorer, det sikre hurtigskift Q-Safe og det automatiske hurtigskiftsystem EC-Oil. Alt blev demonstreret live på en gravemaskine, der blev kørt af Engcons stab. En ny funktion til dette års udgave af Conexpo var, at de besøgende selv fik mulighed for at teste, hvordan tiltrotatoren og Engcons redskaber fungerer. Med to testmaskiner fik de besøgende tilbud om selv at prøvekøre. Noget, der var meget populært, og som trak mange mennesker til Engcons stand.

– Vi har satset ekstra meget på det pædagogiske aspekt i år, og det ser ud til at have givet pote. Muligheden for at teste vores produkter er af uvurderlig betydning, og det var de maskinførere, vi talte med, enige i. Man skal ikke sidde lang tid i kabinen, før man får en fornemmelse af, hvor fleksibelt, nemt og sikkert arbejdet bliver med en tiltrotator tilkoblet, siger Anders Smith, Region Director i Engcon.

Ud over udstilling og demonstration på sin egen stand præsenterede Engcon også deres tiltrotatorer og redskaber på flere andre maskinproducenters stande. De besøgende kunne blandt andet se Engcon-udstyrede gravemaskiner på Doosan, Hyundai, John Deere og Kobelco´s stande.

– Den øgede interesse fra verdens maskinproducenter viser tydeligt, at vores produkter er ved at blive en del af gravemaskinerne, fortsætter Anders Smith.

**Mulighederne er mange for** **Engcon**Der var en stor tilstrømning af entreprenører og maskinførere, der ønskede at testkøre en tiltrotator i løbet af den fire dage lange messe, og med flere nye kontakter ser Engcon nu frem til yderligere at bearbejde det nordamerikanske marked.

– Potentialet på dette marked er enormt for os, og vi ser gode muligheder for at få god vækst her i de kommende år. Markedet begynder at blive mere modent, og med vores salgskontor i North Haven, Connecticut, har vi gode chancer for at gøre indtryk på de potentielle kunder, afslutter Anders Smith.

**Kontakt:**  
Sten Strömgren, engcon Group | +46 [0]70 529 96 32

*engcon er verdens førende producent af tiltrotatorer (håndledsfunktion til gravemaskiner) og tilhørende redskaber, og udstyr som øger gravemaskiners fleksibilitet, præcision og sikkerhed. Med viden, engagement og et højt serviceniveau skaber vi succes for vores kunder.*

*engcon er en større koncern bestående af moderselskabet engcon Holding AB med hovedsæde i Strömsund i Sverige, og derudover 9 salgsselskaber på de respektive markeder: Sverige, Norge, Finland, Danmark, England, Tyskland, Frankrig, Holland, Australien, Belgien, Korea og Nordamerika (USA og Canada). Ansvarlig for de øvrige markeder er engcon International. engcon-gruppen omsatte i 2018 for ca. 1200 mio. SEK med ca. 300 medarbejdere. engcon blev grundlagt i 1990.* [*www.engcon.com*](http://www.engcon.com)